b'\n_START_ARTICLE_\nTaoismi varamu\n_START_PARAGRAPH_\n"Taoismi varamu" (hiina keeles \xe9\x81\x93\xe8\x97\x8f D\xc3\xa0oz\xc3\xa0ng) on taoismi p\xc3\xbchakirjade kanooniline kogu. "Taoismi varamusse" on koondatud \xc3\xa4\xc3\xa4rmiselt mitmekesiseid tekste. Muu hulgas kuuluvad sinna klassikalised traktaadid (n\xc3\xa4iteks "Kulgemise v\xc3\xa4e raamat", "Zhuangzi"), mitmesugused rituaaltekstid, m\xc3\xbctoloogilised tekstid, tervislikke eluviise ja astroloogiat k\xc3\xa4sitlevad tekstid ja kuulsate taoistide elulood.\n_START_SECTION_\nAjalugu\n_START_PARAGRAPH_\nEsimene taoistide bibliograafilise enesekirjelduse katse oli Ge Hongi (3.\xe2\x80\x934. sajand) raamatu "Baobuji" 14. peat\xc3\xbcki loend, mis sisaldas \xc3\xbcle 250 taoistlikku teksti umbes 1300 kirjarullil._NEWLINE_Esimene taoistliku kaanoni (Daozang) temaatiliselt korrastatud kataloogi "Sandong jingshu mulu" (\xe4\xb8\x89\xe6\xb4\x9e\xe7\xbb\x8f\xe4\xb9\xa6\xe7\x9b\xae\xe5\xbd\x95, Kolme koopa p\xc3\xbchakirjade kataloog" koostas 5. sajandil Lu Xiujing, kes alustas sellega 467 ning esitas selle L\xc3\xb5una-Songi d\xc3\xbcnastia keisrile Mingdile 471. aastal. See koosnes umbes 1200 kirjarullist, mis olid kogutud kokku k\xc3\xb5igist taoismi peamistest (valdavalt kolmest) traditsioonidest._NEWLINE_Tangi d\xc3\xbcnastia ajal oli mitu Daozang\'i kataloogi. 7. sajandi \xe2\x80\x9cNefriitsete apokr\xc3\xbc\xc3\xbcfide ja kaanonite loend\xe2\x80\x9d koosnes ligi 7300 kirjarullist._NEWLINE_Tangi d\xc3\xbcnastia keiser Tang Xuanzong, kelle sugupuu p\xc3\xa4rimuse j\xc3\xa4rgi ulatus Laozini, saatis \xc3\xb5petlased \xc3\xbcle kogu Hiina koguma kokku taoistlikke kirjutisi. Kokku saadi 7300 kirjarulli (teistel andmetel 5700 v\xc3\xb5i 3741). Nendest moodustus teiseks nimetatav Daozang (Kaiyuan Daozang). See valmis Kaiyuani ajastul (713\xe2\x80\x93741), arvatavasti 728. Aastal 748 k\xc3\xa4skis keiser kaanonit \xc3\xbcmber kirjutada ja seda levitada._NEWLINE_Keskajal komplekteeriti kaanonit suuresti s\xc3\xb5ltumata raamatute temaatikast, lihtsalt liites sellesse hoidlates ja kloostriraamatukogudes olevaid teoseid._NEWLINE_9. sajandil suur osa teostest k\xc3\xbcll h\xc3\xa4vis, kuid s\xc3\xa4ilis nende loend. P\xc3\xa4rast seda hakkas kaanon j\xc3\xb5udsalt kasvama._NEWLINE_1016. aasta paiku, Songi d\xc3\xbcnastia valitsemise ajal, mil tr\xc3\xbckikunst oli Hiinas juba kasutusel, vaadati Daozang selle v\xc3\xa4ljaandmiseks uuesti \xc3\xbcle. Paljud Tangi d\xc3\xbcnastia ajal kogutud t\xc3\xb6\xc3\xb6d k\xc3\xb5rvaldati kaanonist ning moodustatud uus Daozang koosnes vaid 4565 kirjarullist ja 425 kaustast (han). See kaanon hakkas juba taoistlikes kloostrites ja templites laialt levima. 12. sajandi algul vaadati see \xc3\xbcle ja tehti taas t\xc3\xa4iendusi._NEWLINE_1281. aastal mongolite Yuani d\xc3\xbcnastia ajal k\xc3\xa4sti p\xc3\xb5letada k\xc3\xb5ik taoistlikud raamatud peale Daodejingi. See seadis ohtu kogu kaanoni s\xc3\xa4ilimise._NEWLINE_Umbes 1445. aastal, Mingi d\xc3\xbcnastia ajal, pandi tr\xc3\xbckiks ettevalmistamisel kokku kolmandaks Daozang\'iks nimetatav kaanon. Sellesse lisati ka m\xc3\xb5ned tantristlikud tekstid, n\xc3\xa4iteks "Paabulinnusuutra". Kaanon koosnes 1432 teosest (5305 kirjarulli ja 480 kausta). 1607. aastal lisati viimasele v\xc3\xa4ljaandele veel 56 teost. L\xc3\xb5plikuks \xc3\xbcldmahuks sai 5486 kirjarulli ja 512 kausta._NEWLINE_T\xc3\xa4nap\xc3\xa4eval peetakse "Taoismi varamu" all k\xc3\xb5ige sagedamini silmas Mingi d\xc3\xbcnastia aegset 1445. aasta v\xc3\xa4ljaannet koos sellesse 1607. aastal lisatud tekstidega. Kokku kuulub sellesse 1488 teksti ehk raamatut.\n_START_SECTION_\nLiigendus\n_START_PARAGRAPH_\n"Taoismi varamusse" koondatud tekstid jagunevaks kaheks osaks: "Kolm koobast" (\xe4\xb8\x89\xe6\xb4\x9e, s\xc4\x81nd\xc3\xb2ng) ja "Neli lisa" (\xe5\x9b\x9b\xe8\xbe\x85, s\xc3\xacf\xc7\x94).'